

**LATVIJAS REPUBLIKA**

**BALVU NOVADA PAŠVALDĪBA**

Reģ.Nr.90009115622, Bērzpils ielā 1a, Balvos, Balvu novadā, LV-4501, tālrunis +371 64522453

fakss+371 64522453, e-pasts: dome@balv.lv

**LĒMUMS**

Balvos

2018.gada 13.septembrī Nr.11, 59.§

**PAR AMATU SAVIENOŠANAS ATĻAUJU RUDĪTEI KRŪMIŅAI**

Balvu novada Dome, izskatot Rudītes Krūmiņas 30.08.2018. iesniegumu ar lūgumu atļaut savienot Balvu novada pašvaldības Bāriņtiesas priekšsēdētāja amatu ar asistenta pienākumiem personai ar invaliditāti – dēlam Oskaram Krūmiņam, konstatēja:

1. Rudīte Krūmiņa saskaņā ar Balvu novada Domes 2014.gada 12.jūnija lēmumu „Par Balvu novada Bāriņtiesas ievelēšanu” (protokols Nr.9, 1.§) no 2014.gada 11.augusta atkārtoti uz pieciem gadiem ievēlēta Balvu novada Bāriņtiesas priekšsēdētāja amatā; bāriņtiesas priekšsēdētāja funkcijas ir noteiktas Bāriņtiesu likumā un darba līgumam pievienotajā amatu aprakstā;
2. Rudīte Krūmiņa, atbilstoši Invaliditātes likumam un Ministru kabineta 2012.gada 18.decembra noteikumiem Nr.942 „Kārtība, kādā piešķir un finansē asistenta pakalpojumu pašvaldībā”, veic asistenta pienākumus dēlam Oskaram Krūmiņam, slēdzot ar Balvu novada pašvaldības Sociālo dienestu uzņēmuma līgumu par asistenta pakalpojumu sniegšanu personai ar invaliditāti pašvaldībā; asistenta pienākumi ir noteikti uzņēmuma līgumā;
3. LR likuma „[Par interešu konflikta novēršanu valsts amatpersonu darbībā](http://www.likumi.lv/doc.php?id=61913)” (turpmāk – Likums) 4.panta pirmās daļas 16.punkts paredz, ka publiskas personas iestādes vadītājs ir valsts amatpersona;
4. šādas valsts amatpersonas amata savienošanas ierobežojumi reglamentēti Likuma 6.panta ceturtajā daļā un 7.panta ceturtajā daļā; Likuma 7.panta ceturtās daļas 2.punkta b) apakšpunkts paredz, ka publiskas personas iestādes vadītājs papildus šā likuma [6.](https://likumi.lv/ta/id/61913#p6)panta ceturtajā daļā noteiktajam var savienot valsts amatpersonas amatu ar citu amatu publiskas personas institūcijā, ja tas nerada interešu konfliktu un ir saņemta tās valsts amatpersonas vai koleģiālās institūcijas rakstveida atļauja, kura attiecīgo personu iecēlusi, ievēlējusi vai apstiprinājusi amatā;
5. Likuma 1.panta pirmajā daļā ir noteikts, ka amats ir darbs vai dienests noteiktu pilnvaru ietvaros publiskas personas iestādē, sabiedriskajā, politiskajā vai reliģiskajā organizācijā, kā arī komercsabiedrībā;
6. Bāriņtiesu likuma 15.pants nosaka amatu savienošanas ierobežojumus, paredzot, ka bāriņtiesas priekšsēdētājs papildus likumā „Par interešu konflikta novēršanu valsts amatpersonu darbībā” noteiktajiem amatu savienošanas ierobežojumiem vienlaikus nedrīkst pildīt arī tās pašvaldības, domes priekšsēdētāja, viņa vietnieka vai deputāta, sociālā dienesta vadītāja vai sociālā darba speciālista pienākumus, kuras administratīvajā teritorijā atrodas attiecīgā bāriņtiesa;
7. atbilstoši Likuma 8.1panta piektās daļas 1. un 2.punktam institūcijai, saņemot lūgumu atļaut valsts amatpersonas amatu savienot ar citu amatu, ir pienākums izvērtēt, vai amatu savienošana neradīs interešu konfliktu, nebūs pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai, un mēneša laikā pieņemt lēmumu par atļaujas izsniegšanu vai atteikšanos izsniegt atļauju amatu savienošanai;
8. pamatojoties uz Likuma 7.panta ceturto daļu un Bāriņtiesu likuma 15.pantu, izvērtējot Balvu novada pašvaldībasBāriņtiesas priekšsēdētāja funkcijas kopsakarā ar asistenta pienākumiem Balvu novada pašvaldībā dēlam Oskaram Krūmiņam, amatu savienošana interešu konfliktu nerada, kā arī nav pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai.

Atbilstoši Likuma vispārīgajam regulējumam amatpersona pati ir atbildīga par interešu konflikta nepieļaušanu un valsts amatpersonas ētikas normu ievērošanu, tāpēc, neraugoties uz pašvaldības doto atļauju savienot amatus, Rudītei Krūmiņai ir pienākums jebkurā brīdī izvērtēt interešu konflikta iespējamību un rīcības atbilstību amatpersonas ētikas normām, ja, pildot Balvu novada Bāriņtiesas priekšsēdētāja un asistenta pienākumus pašvaldībā, pastāv iespēja, ka R.Krūmiņa var nonākt interešu konflikta situācijā.

Persona nevar paļauties uz to, ka šī atļauja vienmēr būs spēkā. Atbilstoši Likuma 8.1panta sestajai daļai un Administratīvā procesa likuma 68.panta pirmajai daļai šis lēmums izdots ar atcelšanas atrunu. Personai savas kompetences ietvaros ir pienākums rakstiski informēt pašvaldību, ja mainījušies tiesiskie vai faktiskie apstākļi, kas ir pamatā šī lēmuma izdošanai un varētu nepieļaut turpmāku amatu savienošanu.

Ņemot vērā augstāk minētos apsvērumus un pamatojoties uz likuma „[Par interešu konflikta novēršanu valsts amatpersonu darbībā](http://www.likumi.lv/doc.php?id=61913)” 4.panta pirmās daļas 16.punktu, 7.panta ceturto daļu, 8.1panta piektās daļas 1.un 2.punktu, 2018.gada 6.septembra Finanšu komitejas atzinumu, **ATKLĀTI BALSOJOT:** **PAR** **–** **15** (Aigars Pušpurs, Anita Petrova,Aivars Kindzuls, Egons Salmanis, Andris Kazinovskis, Inta Kaļva, Pēteris Kalniņš, Sandis Puks, Sandra Kindzule, Svetlana Pavlovska, Ivans Baranovs, Tālis Korlašs, Aija Mežale, Eva Smirnova, Jānis Zakarīts), **PRET – nav, ATTURAS – nav,** Balvu novada Dome **NOLEMJ:**

1. Atļaut Rudītei Krūmiņai, personas kods \*\*\*, savienot Balvu novada Bāriņtiesas priekšsēdētāja amatu ar asistenta pienākumiem Balvu novada pašvaldībā dēlam Oskaram Krūmiņam.
2. Lēmumu var pārsūdzēt Administratīvajā rajona tiesā Rēzeknes tiesu namā(Rēzeknē, Atbrīvošanas alejā 88, LV – 4601) viena mēneša laikā no tā spēkā stāšanās dienas.

Domes priekšsēdētājs A.Pušpurs